Ni'kâ nɨmɨ Jesu masaré bu'êgɨ weékɨ niîwĩ.
Tiîtare masá wa'teropɨre ni'karérã fariseu masa,
ãpêrã Moisé ohâ'kere bu'erã́ duhîkãrã niîwã.
Ni'karérã Galiléia di'tapɨ niisé makarikãharã niîkãrã niîwã.
Ãpêrã Judéia di'tapɨ niisé makarikãharã niîkãrã niîwã.
Tohô niikã́ ãpêrã Jerusalẽ́kãharã niîkãrã niîwã.
Naâ toó niirí kura Jesu do'âtirãre yɨ'rɨógɨ,
Õ'âkɨ̃hɨ tutuasé me'ra yɨ'rɨókɨ niîwĩ.
Jesu masaré bu'erí kura ãpêrã masá ni'kɨ́ sihâ masitigɨre kɨ̃ɨ̂ kũyaró me'ra wɨâ ehakãrã niîwã.
Naâ wi'ipɨ́ mii sãhá,
Jesu tirópɨ kũû sĩ'rikãrã niîmiwã.
Tohô weé sĩ'rimirã,
masá pãharã́ waro niî yuukã,
neê wɨâ sãha masitikãrã niîwã.
Tohô weérã wi'í dɨpo sãrípɨ mɨhâa,
ni'kâ pee see weékãrã niîwã.
Tii peépɨ kɨ̃ɨ̂ kũyaró me'ra kɨ̃ɨ̂re Jesu tirópɨ,
masá wa'teropɨ du'u dihókãrã niîwã.
Jesu naâ ẽho peókã ĩ'yâgɨ,
do'âtigɨre a'tîro niîkɨ niîwĩ:
—Mɨ'ɨ̂ yã'âro weé'kere akobohó no'o toha',
niîkɨ niîwĩ.
Kɨ̃ɨ̂ tohô niikã́ tɨ'órã,
Moisé ohâ'kere bu'erã́,
fariseu masa a'tîro wãkûkãrã niîwã:
“Ã'rí kɨ̃ɨ̂ tohô uúkũse me'ra Õ'âkɨ̃hɨre yã'âro uúkũgɨ weemí.
Noá niîti kɨ̃ɨ̂ tohô weegɨ́?
Kɨ̃ɨ̂ ‘Õ'âkɨ̃hɨ weeró noho tutuagɨ́ niî'’,
niî wãkûsari?
Marî weeró noho ɨpɨtígɨ masá yã'âro weé'kere akobohó masitisami.
Õ'âkɨ̃hɨ ni'kɨtá yã'âro weé'kere akobohó masimi”,
niîkãrã niîwã.
Jesu naâ wãkusére ĩ'yâ masigɨ,
a'tîro niîkɨ niîwĩ:
—De'ró weérã mɨsâ yɨ'ɨ̂re mehêkã wãkû ma'akã'ti?
De'ró niisé pe'e diâsati butia'ti?
“Mɨ'ɨ̂ yã'âro weé'kere akobohó no'o toha'” niikã́,
ou “Wã'kâ nɨ'ka,
sihâ wã'kaya” niisé pe'e diâsa weeti nee?
“Mɨ'ɨ̂ yã'âro weé'kere akobohó no'o toha'” niikã́ ĩ'yâtimirã,
ẽho peóya marí'.
“Wã'kâ nɨ'ka,
sihâ wã'kaya” niikã́ pe'e maa,
kɨ̃ɨ̂ sihasére ĩ'yâ toharãpɨ “Diakɨ̃hɨ́ta niî'”,
niî ẽho peó no'o',
niîkɨ niîwĩ.
Tohô weégɨ yɨ'ɨ̂ Õ'âkɨ̃hɨ makɨ masɨ́ weeró noho ɨpɨtígɨ yɨ'ɨ̂ tutuasére ĩ'yógɨ,
ã'rí sihâ masitigɨre yɨ'rɨógɨti.
Teé me'ra mɨsâ yɨ'ɨ̂ masá yã'âro weé'kere akobohó masisere masîrãsa',
niîkɨ niîwĩ.
Tohô weégɨ sihâ masitigɨre a'tîro niîkɨ niîwĩ:
—Mɨ'ɨ̂ pe'e maa a'tîro niîgɨti.
Wã'kâ nɨ'kaya.
Mɨ'ɨ̂ kũyaróre mii wɨá,
mɨ'ɨ yaá wi'ipɨ toháagɨsa',
niîkɨ niîwĩ.
Kɨ̃ɨ̂ tohô niikã́ta,
naâ niî pe'tirã ĩ'yóropɨ sihâ masiti'kɨ wã'kâ nɨ'kakɨ niîwĩ.
Wã'kâ nɨ'ka,
kɨ̃ɨ̂ kũyá'karore mii wɨá,
Õ'âkɨ̃hɨ ãyú butia'mi niîgɨta,
kɨ̃ɨ yaá wi'ipɨ toháa wa'âkɨ niîwĩ.
Niî pe'tirã tohô wa'asére ĩ'yâ maria,
“Õ'âkɨ̃hɨ tutuagɨ́,
ãyú butia'gɨ niîmi”,
ni'kakã́ maa marî neê ĩ'yâ wɨaya marisére ĩ'yaásɨ,
niîkãrã niîwã.